**Dmitri Sergejevitš Ganin** (ven. Дмитрий Сергеевич Ганин; 8. maaliskuuta 1987 – 28. huhtikuuta 2007 Tallinna) oli vironvenäläinen opiskelija. Hän asui Virossa, mutta hänellä oli Venäjän kansalaisuus. Hän kuoli puukotuksen seurauksena Pronssisoturi-patsaskiistan mellakoinnin aikana Tallinnassa.

Dmitri Ganin haudattiin 3. toukokuuta 2007 ortodoksisin menoin Mustveessä. Tapahtumasta raportoivat kaikki Venäjän päätelevisiokanavat.

Kohu Viron ja Venäjän välillä
-----------------------------

Dmitri Ganin kuolemasta 28. huhtikuuta 2007 nousi kohu Venäjällä Pronssisoturi-mellakoiden yhteydessä. Virolaiset ja venäläiset mediat – muun muassa Rossijskaja gazeta, Izvestija, Komsomolskaja pravda, Pervyi kanal, Rossijan ja NTV – pyörittävät asiaa usean viikon ajan.

Kriitikoiden mukaan syntynyt kohu vastasi Venäjän poliittisen johdon, Kremlin, tarkoitusta luoda omalle oikeutukselleen marttyyri. Erityisesti Venäjän virallisen lehden, Rossijskaja gazetan, kirjoittelu oli kielteistä Viron toimia kohtaan. Historiasta vastaava poliittinen marttyyri löytyy Saksan kansallissosialistiselta työväenpuolueelta vuodelta 1930, jolloin puolue teki marttyyrin tapetusta Horst Wesselistä.

Venäjän duuman valtuuskunta vieraili 30. huhtikuuta – 1. toukokuuta 2007 Tallinnassa. Ryhmää johti Nikolai Kovalev. Valtuuskunta sai Viron poliisilta selvityksen Dmitri Ganinin kuolemasta.

3. toukokuuta Venäjän ulkoministeriö oli huolissaan, etteivät Euroopan unionin maat olleet tuominneet Viron toimenpiteitä patsaskiistan aikana. Ulkoministeri Sergei Lavrov vaati Dmitri Ganinin kuoleman tutkimusta ja pääsyä mellakoinnin yhteydessä vangittujen venäläisten luokse.

Viron poliisi vangitsi 11. toukokuuta kaksi henkilöä epäiltynä Dmitri Ganinin taposta. Venäjän presidentti Vladimir Putin syytti 18. toukokuuta Dmitri Ganinin kuolemasta Viron poliisia. Samaran EU-Venäjä-huippukokouksessa hän väitti poliisin viivytelleen avun antamisessa ja vaati syyllisten löytämistä. Viron syyttäjävirasto ilmoitti 18. toukokuuta, että Dmitrin Ganinin puukotuksesta soitettiin välittömästi ja ambulanssi saapui viiden minuutin kuluttua. Samalla kiistettiin syytökset Ganinin kuolemisesta poliisin käsiin.

29. kesäkuuta 2008 järjestettiin Hanti-Mansiassa suomalais-ugrilainen seminaari. Seminaarin puheenvuorossa Venäjän duuman ulkoasiainvaliokunnan puheenjohtaja Konstantin Kossatšov arvosteli Dimitri Ganinin surmaa ja vertasi sitä marien johtajan Vladimir Kozlovin pahoinpitelyyn. Viron presidentti Toomas Hendrik Ilves marssi ulos seminaarista.

Katso myös
----------

* Viron patsaskiista 2007

Lähteet
-------

1. ↑  Tallinn tense after deadly riots *BBC News*.  28.4.2007. Viitattu 11.12.2011. (englanniksi)
2. ↑  Крохотный городок Муствеэ на берегу Чудского озера простился с Дмитрием Ганиным  3.5.2007. NTV.  Arkistoitu 26.9.2007. Viitattu 11.12.2011. (venäjäksi)
3. ↑  Эстония: похороненное доверие *vesti.ru*.  3.5.2007. Viitattu 11.12.2011. (venäjäksi)
4. ↑  Parve, Ralf R.: Eesti elu klassika (web.archive.org) *Kesknädal*.  14.5.2007.  Arkistoitu 5.7.2007. Viitattu 11.12.2011. (viroksi)
5. ↑  Kunnas, Kaja: Venäjän valtuuskunta vaati Viron pääministerin eroa *Helsingin Sanomat*.  30.4.2007. Viitattu 11.12.2011. [vanhentunut linkki]
6. ↑  Russian MPs barred from WWII excavation site in Tallinn *Ria Novosti*.  1.5.2007. Viitattu 11.12.2011. (englanniksi)
7. ↑  Wrap: Kremlin irked by EU, US stance on war memorial flap with Estonia *Ria Novosti*.  3.5.2007. Viitattu 11.12.2011. (englanniksi)
8. ↑  Medical aid to dying Russian given in time-Estonian prosecutors *Ria Novosti*.  18.5.2007. Viitattu 11.12.2011. (englanniksi)
9. ↑  Smoltšenko, Anna: Europe Scolds a Bristling Putin *The Moscow Times*.  18.5.2007.  Arkistoitu 23.9.2007. Viitattu 11.12.2011. (englanniksi)
10. ↑  Viron presidentti marssi ulos suomalais-ugrilaisten seminaarista *Yle Uutiset*.  29.6.2008. Viitattu 11.12.2011.